Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την ανάθεση δικαιοδοσίας στο Δικαστήριο των Ευρωπαϊκών Κοινοτήτων επί διαφορών σχετικών με το κοινοτικό δίπλωμα ευρεσιτεχνίας

(υποβληθείσα από την Επιτροπή)

ΠΙΝΑΚΑΣ ΠΕΡΙΕΧΟΜΕΝΩΝ

ΑΙΤΙΟΛΟΓΙΚΗ ΕΚΘΕΣΗ

1. Ιστορικό

2. Το κοινοτικό δίπλωμα ευρεσιτεχνίας

3. Το δικαιοδοτικό όργανο για το κοινοτικό δίπλωμα ευρεσιτεχνίας

4. Μεταβατική περίοδος

5. Αναγκαιότητα κοινοτικής παρέμβασης

6. Προτεινόμενες διατάξεις

ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την ανάθεση δικαιοδοσίας στο Δικαστήριο των Ευρωπαϊκών Κοινοτήτων επί διαφορών σχετικών με το κοινοτικό δίπλωμα ευρεσιτεχνίας

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Ονομασια τησ δρασησ: Προταση αποφασησ του συμβουλιου για την αναθεση δικαιοδοσιασ στο Δικαστήριο των Ευρωπαϊκών Κοινοτήτων τησ δικαιοδοσιασ να αποφαινεται επι διαφορων σχετικά με το κοινοτικό δίπλωμα ευρεσιτεχνίας

1. ΚΟΝΔΥΛΙΟ(Α) + ΤΙΤΛΟΣ(ΟΙ)

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

4. ΝΟΜΙΚΗ ΒΑΣΗ

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Αναγκαιότητα κοινοτικής παρέμβασης

5.1.1. Επιδιωκόμενοι στόχοι

5.1.2. Mέτρα που λαμβάνονται σχετικά με την εκ των προτέρων αξιολόγηση

5.2. Προβλεπόμενες δράσεις και λεπτομέρειες υλοποίησης της δημοσιονομικής παρέμβασης

5.3. Mέθοδοι υλοποίησης

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

8. ΜΕΤΡΑ ΠΑΡΑΚΟΛΟΥΘΗΣΗΣ ΚΑΙ ΑΞΙΟΛΟΓΗΣΗ

8.1. Μέτρα παρακολούθησης

8.2. Ρυθμίσεις και χρονοδιάγραμμα της προβλεπόμενης αξιολόγησης

9. ΜΕΤΡΑ ΚΑΤΑΠΟΛΕΜΗΣΗΣ ΤΗΣ ΑΠΑΤΗΣ

ΕΝΤΥΠΟ ΕΚΤΙΜΗΣΗΣ ΕΠΙΠΤΩΣΕΩΝ ΟΙ ΕΠΙΠΤΩΣΕΙΣ ΤΗΣ ΠΡΟΤΑΣΗΣ ΕΠΙ ΤΩΝ ΕΠΙΧΕΙΡΗΣΕΩΝ ΚΑΙ ΙΔΙΑΙΤΕΡΑ ΤΩΝ ΜΙΚΡΟΥ ΚΑΙ ΜΕΣΑΙΟΥ ΜΕΓΕΘΟΥΣ ΕΠΙΧΕΙΡΗΣΕΩΝ(ΜΜΕ)

TΙΤΛΟΣ ΤΗΣ ΠΡΟΤΑΣΗΣ

ΑΡΙΘΜΟΣ ΑΝΑΦΟΡΑΣ ΕΓΓΡΑΦΟΥ

Η ΠΡΟΤΑΣΗ

ΟΙ ΕΠΙΠΤΩΣΕΙΣ ΤΩΝ ΕΠΙΧΕΙΡΗΣΕΩΝ

ΔΙΑΒΟΥΛΕΥΣΕΙΣ

ΑΙΤΙΟΛΟΓΙΚΗ ΕΚΘΕΣΗ

1. Ιστορικό

Στην Κοινότητα η προστασία των διπλωμάτων ευρεσιτεχνίας εξασφαλίζεται εδώ και πολλά χρόνια με δύο τρόπους, κανείς από τους οποίους δεν βασίζεται σε κοινοτική νομική πράξη: τα εθνικά διπλώματα ευρεσιτεχνίας εκδίδονται από τα εθνικά γραφεία ευρεσιτεχνίας βάσει της νομοθεσίας του εκάστοτε κράτους μέλους. Η προστασία που παρέχεται περιορίζεται στο έδαφος του εκάστοτε κράτους μέλους και σε περίπτωση που υπάρξει διαφορά, το δικαίωμα ευρεσιτεχνίας πρέπει να κατοχυρωθεί ενώπιον των αρμόδιων εθνικών δικαστηρίων. Τα ευρωπαϊκά διπλώματα ευρεσιτεχνίας χορηγούνται από το Ευρωπαϊκό Γραφείο Διπλωμάτων Ευρεσιτεχνίας, το οποίο δημιουργήθηκε με τη σύμβαση χορηγήσεως ευρωπαϊκών διπλωμάτων ευρεσιτεχνίας (σύμβαση για το ευρωπαϊκό δίπλωμα ευρεσιτεχνίας), της 5ης Οκτωβρίου 1973, η οποία περιέχει διατάξεις ουσιαστικού δικαίου στον τομέα της ευρεσιτεχνίας και προβλέπει ενιαία διαδικασία για τη χορήγηση των διπλωμάτων ευρεσιτεχνίας. Εφόσον χορηγηθεί, το ευρωπαϊκό δίπλωμα ευρεσιτεχνίας παρέχει προστασία στο έδαφος των συμβαλλομένων κρατών τα οποία προσδιορίζονται από το δικαιούχο. Ενώ το εναρμονισμένο δίκαιο ευρεσιτεχνίας της σύμβασης για το ευρωπαϊκό δίπλωμα ευρεσιτεχνίας περιορίζεται βασικά στη φάση έως τη χορήγηση του ευρωπαϊκού διπλώματος, τα αποτελέσματά του εξαρτώνται από το αντίστοιχο εθνικό δίκαιο ευρεσιτεχνίας κάθε συμβαλλόμενου κράτους που έχει προσδιορίσει ο δικαιούχος. Σε περίπτωση που ανακύψει διαφορά, η εκδίκασή της θα πρέπει επίσης να πραγματοποιηθεί ενώπιον των αρμόδιων εθνικών δικαστηρίων. Η κατάσταση αυτή, κατά την οποία το δικαίωμα ευρεσιτεχνίας χορηγείται μόνον προκειμένου να ισχύει σε ορισμένα κράτη μέλη της Ευρωπαϊκής Ένωσης και η οποία ενέχει τον κίνδυνο να αναγκαστεί ο δικαιούχος να εμπλακεί σε πολλαπλές αντιδικίες σε διάφορα κράτη μέλη για το ίδιο δίπλωμα ευρεσιτεχνίας, και μάλιστα με διαφορετικά, ίσως, αποτελέσματα, χαρακτηρίζεται εδώ και πολλά χρόνια αρνητική και ακατάλληλη για τις ανάγκες της ευρωπαϊκής βιομηχανίας, που λειτουργεί εντός της κοινής αγοράς. Τα κράτη μέλη κατέβαλαν ήδη σημαντικές προσπάθειες για την αντιμετώπιση αυτής της κατάστασης σε κοινοτικό πλαίσιο. Στις 15 Δεκεμβρίου 1975 υπογράφηκε στο Λουξεμβούργο η σύμβαση για το κοινοτικό δίπλωμα ευρεσιτεχνίας, η οποία αποσκοπεί στη δημιουργία ενιαίου κοινοτικού τίτλου διπλώματος ευρεσιτεχνίας, και ακολούθησε, στις 15 Δεκεμβρίου 1989, η συμφωνία σχετικά με το κοινοτικό δίπλωμα ευρεσιτεχνίας, η οποία περιλαμβάνει πρωτόκολλο για την επίλυση των διαφορών που αφορούν την προσβολή και το κύρος των κοινοτικών διπλωμάτων ευρεσιτεχνίας. Ωστόσο, οι συμφωνίες αυτές δεν τέθηκαν ποτέ σε ισχύ.

2. Το κοινοτικο διπλωμα ευρεσιτεχνιασ

Το Ευρωπαϊκό Συμβούλιο που πραγματοποιήθηκε στη Λισσαβώνα το Μάρτιο του 2000 δρομολόγησε ένα γενικό πρόγραμμα για την αύξηση της ανταγωνιστικότητας της οικονομίας της Ένωσης και εξέτασε εκ νέου το ζήτημα. Ως συγκεκριμένο μέτρο βελτίωσης, το Συμβούλιο ζήτησε να δημιουργηθεί ένα σύστημα κοινοτικού διπλώματος ευρεσιτεχνίας ώστε να αντιμετωπιστούν οι υφιστάμενες ελλείψεις στη νομική προστασία των εφευρέσεων, παρέχοντας έτσι ένα κίνητρο για επενδύσεις στην έρευνα και την ανάπτυξη και συμβάλλοντας στην ανταγωνιστικότητα του συνόλου της οικονομίας. Μετά το Ευρωπαϊκό Συμβούλιο της Λισσαβώνας, η Επιτροπή υπέβαλε, την 1η Αυγούστου 2000, πρόταση κανονισμού του Συμβουλίου για το κοινοτικό δίπλωμα ευρεσιτεχνίας [COM(2000) 412 τελικό] με τις σχετικές διατάξεις που θα ισχύουν για τα κοινοτικά διπλώματα ευρεσιτεχνίας, και ιδίως τις διατάξεις για τη δημιουργία ενιαίου κοινοτικού τίτλου διπλώματος ευρεσιτεχνίας, περιλαμβανομένων των δικαιωμάτων που παρέχονται δυνάμει αυτού, των ενδεχόμενων αγωγών για την προστασία αυτών των δικαιωμάτων, των λόγων ακυρότητας καθώς και των μηχανισμών διαχείρισης των χορηγούμενων κοινοτικών διπλωμάτων ευρεσιτεχνίας, όπως η ετήσια ανανέωση. Προβλέπεται ότι η χορήγηση κοινοτικών διπλωμάτων ευρεσιτεχνίας θα πραγματοποιείται από το Ευρωπαϊκό Γραφείο Διπλωμάτων Ευρεσιτεχνίας. Προς το σκοπό αυτό, η Κοινότητα πρέπει να προσχωρήσει στη σύμβαση για το ευρωπαϊκό δίπλωμα ευρεσιτεχνίας αναθέτοντας, με τον τρόπο αυτό, στο Ευρωπαϊκό Γραφείο Διπλωμάτων Ευρεσιτεχνίας την ευθύνη για τη χορήγηση κοινοτικών διπλωμάτων ευρεσιτεχνίας. Έτσι, το Ευρωπαϊκό Γραφείο Διπλωμάτων Ευρεσιτεχνίας θα χορηγεί ευρωπαϊκά και κοινοτικά διπλώματα ευρεσιτεχνίας σύμφωνα με τα ίδια πρότυπα της σύμβασης για το ευρωπαϊκό δίπλωμα ευρεσιτεχνίας ώστε να εξασφαλισθεί η ομοιομορφία και η ασφάλεια του δικαίου ευρεσιτεχνίας στην Ευρώπη. Συγχρόνως η σημαντική εμπειρογνωμοσύνη του Ευρωπαϊκού Γραφείου Διπλωμάτων Ευρεσιτεχνίας, ως γραφείου εξέτασης των διπλωμάτων ευρεσιτεχνίας, μπορεί να αξιοποιηθεί υπέρ του κοινοτικού διπλώματος ευρεσιτεχνίας.

3. Το δικαιοδοτικο οργανο για το κοινοτικο διπλωμα ευρεσιτεχνιασ

Η δημιουργία του δικαιοδοτικού οργάνου για το κοινοτικό δίπλωμα ευρεσιτεχνίας αποτελεί στοιχείο αποφασιστικής σημασίας για το σύστημα του κοινοτικού διπλώματος ευρεσιτεχνίας. Ο κοινοτικός τίτλος διπλώματος ευρεσιτεχνίας, ο οποίος θα καλύπτει την επικράτεια όλων των κρατών μελών, δεν θα διέπεται μόνον από τις ομοιόμορφες διατάξεις του κοινοτικού δικαίου που περιλαμβάνονται στον κανονισμό του Συμβουλίου για το κοινοτικό δίπλωμα ευρεσιτεχνίας. Επιπροσθέτως, το αργότερο έως το 2010, ύστερα από μεταβατική περίοδο κατά τη διάρκεια της οποίας τα εθνικά δικαστήρια θα διατηρήσουν τη δικαιοδοσία τους σχετικά, η έννομη προστασία του θα υπαχθεί στη δικαιοδοσία ενός κοινοτικού δικαιοδοτικού οργάνου, οι αποφάσεις του οποίου θα ισχύουν στο σύνολο της Κοινότητας.

Η νομική βάση που θα χρησιμοποιηθεί για την ίδρυση δικαιοδοτικού οργάνου για το κοινοτικό δίπλωμα ευρεσιτεχνίας έχει περιληφθεί στη συνθήκη ΕΚ με το άρθρο 2 (26 και επόμενα) της συνθήκης της Νίκαιας που τροποποιεί τη συνθήκη για την Ευρωπαϊκή Ένωση, τις συνθήκες για την ίδρυση των Ευρωπαϊκών Κοινοτήτων και ορισμένες συναφείς πράξεις. Με το εν λόγω άρθρο της συνθήκης της Νίκαιας, η οποία τέθηκε σε ισχύ την 1η Φεβρουαρίου 2003, προστέθηκαν στη συνθήκη ΕΚ τα άρθρα 229Α και 225Α. Προτείνεται να δημιουργηθεί το δικαιοδοτικό όργανο για το κοινοτικό δίπλωμα ευρεσιτεχνίας με δύο αποφάσεις του Συμβουλίου με βάση τα άρθρα αυτά.

Για να μπορεί το Δικαστήριο των Ευρωπαϊκών Κοινοτήτων να ασκεί δικαιοδοτικά καθήκοντα σχετικά με το κοινοτικό δίπλωμα ευρεσιτεχνίας, πρέπει να του ανατεθεί η σχετική δικαιοδοσία. Το άρθρο 229Α της συνθήκης ΕΚ επιτρέπει στο Συμβούλιο, στην έκταση που αυτό καθορίζει, να θεσπίζει διατάξεις προκειμένου να ανατεθεί στο Δικαστήριο η αρμοδιότητα να αποφαίνεται επί διαφορών σχετικών με την εφαρμογή των πράξεων οι οποίες εκδίδονται βάσει της συνθήκης ΕΚ και δημιουργούν κοινοτικούς τίτλους βιομηχανικής ιδιοκτησίας. Η παρούσα απόφαση προσδιορίζει αυτή την ανάθεση αρμοδιότητας σχετικά με το κοινοτικό δίπλωμα ευρεσιτεχνίας και καθορίζει, συγχρόνως, την έκτασή της (άρθρα 1 και 2). Όπως προβλέπει το άρθρο 229Α της συνθήκης ΕΚ, το Συμβούλιο συνιστά στα κράτη μέλη να υιοθετήσουν τις διατάξεις αυτές σύμφωνα με τους αντίστοιχους συνταγματικούς κανόνες τους (άρθρο 3).

Η Επιτροπή υπέβαλε στο Συμβούλιο χωριστή πρόταση απόφασης βάσει του άρθρου 225Α και του άρθρου 245 της συνθήκης ΕΚ, με την οποία προτείνεται η δημιουργία δικαιοδοτικού τμήματος που θα ονομάζεται «δικαστήριο του κοινοτικού διπλώματος ευρεσιτεχνίας» και θα εκδικάζει σε πρώτο βαθμό τις διαφορές που αφορούν το κοινοτικό δίπλωμα ευρεσιτεχνίας. Η εν λόγω απόφαση περιλαμβάνει επίσης τις αναγκαίες διατάξεις προκειμένου να ληφθεί υπόψη η νέα λειτουργία του Πρωτοδικείου ως τμήματος ενδίκων μέσων, αρμόδιου, σύμφωνα με το άρθρο 225 παράγραφος 2 της συνθήκης ΕΚ, να αποφαίνεται επί προσφυγών που ασκούνται κατά αποφάσεων του δικαστηρίου του κοινοτικού διπλώματος ευρεσιτεχνίας.

4. Μεταβατική περιοδοσ

Όπως συμφωνήθηκε από το Συμβούλιο στην κοινή πολιτική προσέγγισή του της 3ης Μαρτίου 2003, το κοινοτικό δικαιοδοτικό όργανο θα δημιουργηθεί το αργότερο έως το έτος 2010. Μέχρι τότε, για τα διπλώματα ευρεσιτεχνίας θα έχουν δικαιοδοσία τα εθνικά δικαστήρια των κρατών μελών. Η ρύθμιση αυτή καλύπτει τα κοινοτικά διπλώματα ευρεσιτεχνίας που θα τεθούν σε ισχύ πριν από τη δημιουργία του δικαιοδοτικού οργάνου για το κοινοτικό δίπλωμα ευρεσιτεχνίας. Ο κανονισμός για το κοινοτικό δίπλωμα ευρεσιτεχνίας θα περιέχει ειδικές διατάξεις για αυτή τη μεταβατική περίοδο. Προβλέπεται ότι κάθε κράτος μέλος θα διορίσει προς το σκοπό αυτό περιορισμένο αριθμό εθνικών δικαστηρίων για να ασκούν τη δικαιοδοσία η οποία, στο τέλος της μεταβατικής περιόδου, θα ανατεθεί στο Δικαστήριο των Ευρωπαϊκών Κοινοτήτων. Σύμφωνα με το άρθρο 2 της παρούσας απόφασης, οι αγωγές που έχουν ήδη ασκηθεί ενώπιον εθνικών δικαστηρίων πριν από την ημερομηνία κατά την οποία θα τεθεί σε ισχύ η ανάθεση δικαιοδοσίας στο Δικαστήριο των Ευρωπαϊκών Κοινοτήτων εκδικάζονται από τα αρμόδια εθνικά δικαστήρια.

5. Αναγκαιότητα κοινοτικησ παρεμβασησ

Η παρούσα απόφαση σχετικά με δικαιοδοτικές πτυχές του κοινοτικού συστήματος διπλωμάτων ευρεσιτεχνίας αποσκοπεί στην αντιμετώπιση των υφισταμένων ελλείψεων στην προστασία που παρέχεται σήμερα στα διπλώματα ευρεσιτεχνίας στην Ένωση. Στόχος είναι να θεσπιστεί η προστασία των διπλωμάτων ευρεσιτεχνίας στο σύνολο της Κοινότητας, η οποία να μπορεί να επιβληθεί ενώπιον ενιαίου δικαστηρίου που θα λειτουργεί με ομοιόμορφα πρότυπα. Ο στόχος αυτός μπορεί να επιτευχθεί μόνον σε κοινοτικό επίπεδο.

6. Προτεινόμενες διαταξεισ

Άρθρο 1 - Ανάθεση δικαιοδοσίας στο Δικαστήριο των Ευρωπαϊκών Κοινοτήτων

Tο παρόν άρθρο προσδιορίζει το αντικείμενο για το οποίο ανατίθεται αποκλειστική δικαιοδοσία στο Δικαστήριο των Ευρωπαϊκών Κοινοτήτων.

Σύμφωνα με το σημείο α) του άρθρου, το Δικαστήριο έχει δικαιοδοσία για τις διαφορές που αφορούν το κύρος και την προσβολή του κοινοτικού διπλώματος ευρεσιτεχνίας. Ο κανονισμός για το κοινοτικό δίπλωμα ευρεσιτεχνίας ορίζει ποιες αγωγές μπορούν να ασκηθούν. Το σχέδιο κανονισμού για το κοινοτικό δίπλωμα ευρεσιτεχνίας προβλέπει αγωγή για την παύση της προσβολής του διπλώματος (άρθρα 33 και 43) καθώς και αγωγή για την αναγνώριση μη προσβολής (άρθρο 34). Tο Δικαστήριο μπορεί επίσης να διατάξει την κατάσχεση των προϊόντων, υλικών κ.λπ. δια των οποίων γίνεται η προσβολή ή άλλες ενδεικνυόμενες λόγω των περιστάσεων κυρώσεις (άρθρο 43). Σχετικά με το κύρος κοινοτικού διπλώματος ευρεσιτεχνίας, το σχέδιο κανονισμού προβλέπει αγωγή ακύρωσης (άρθρο 31) και ανταγωγή ακύρωσης (άρθρο 32).

Σε περιπτώσεις που έχει χορηγηθεί κοινοτικό συμπληρωματικό πιστοποιητικό προστασίας το οποίο παρατείνει την περίοδο προστασίας μιας εφεύρεσης που προστατεύεται με κοινοτικό δίπλωμα ευρεσιτεχνίας, οι διαφορές που αφορούν την προσβολή ή το κύρος του εμπίπτουν επίσης στη δικαιοδοσία του Δικαστηρίου. Στο πλαίσιο αυτό, η Επιτροπή προτίθεται να υποβάλει πρόταση για τη δημιουργία κοινοτικού συμπληρωματικού πιστοποιητικού προστασίας, το οποίο παρατείνει την προστασία που παρέχεται μέσω των κοινοτικών διπλωμάτων ευρεσιτεχνίας όπως συμβαίνει με τα εθνικά διπλώματα ευρεσιτεχνίας δυνάμει του κανονισμού (ΕΟΚ) αριθ. 1768/92 του Συμβουλίου, της 18 Ιουνίου 1992, σχετικά με την καθιέρωση συμπληρωματικού πιστοποιητικού προστασίας για τα φάρμακα [ΕΕ L182, 2.7.1992, σελ. 1-5] και του κανονισμού (EΚ) αριθ. 1610/96 του Ευρωπαϊκού Κοινοβουλίου και του Συμβουλίου, της 23ης Ιουλίου 1996, σχετικά με την καθιέρωση συμπληρωματικού πιστοποιητικού προστασίας για τα φυτοπροστατευτικά προϊόντα [ΕΕ L 198, 8.8.1996, σελ. 30-35].

Στο σημείο β), ανατίθεται δικαιοδοσία για διαφορές που αφορούν, αφενός, τη χρήση της εφεύρεσης μετά τη δημοσίευση της αίτησης για το κοινοτικό δίπλωμα ευρεσιτεχνίας, και, αφετέρου, το δικαίωμα που βασίζεται σε προγενέστερη χρήση της εφεύρεσης. Για το θέμα αυτό, το σχέδιο κανονισμού για το κοινοτικό δίπλωμα ευρεσιτεχνίας επιτρέπει την απαίτηση εύλογης αποζημίωσης από τρίτο ο οποίος, κατά το διάστημα μεταξύ της δημοσίευσης αίτησης κοινοτικού διπλώματος ευρεσιτεχνίας και της χορήγησης του κοινοτικού διπλώματος ευρεσιτεχνίας, έχει προβεί σε εκμετάλλευση της εφεύρεσης η οποία, ύστερα από την περίοδο αυτή, θα απαγορευόταν δυνάμει του κοινοτικού διπλώματος ευρεσιτεχνίας (άρθρα 11, 35). Επιπλέον, το σχέδιο κανονισμού για το κοινοτικό δίπλωμα ευρεσιτεχνίας προβλέπει το δικαίωμα που βασίζεται σε προγενέστερη χρήση της εφεύρεσης (άρθρα 12, 36). Σε περιπτώσεις κατά τις οποίες η εφεύρεση χρησιμοποιήθηκε πριν από την ημερομηνία καταθέσεως της αίτησης βάσει της οποίας χορηγείται το δίπλωμα ευρεσιτεχνίας, ο προηγούμενος χρήστης έχει το δικαίωμα, για τους σκοπούς της επιχείρησής του, να συνεχίσει τη χρήση της εφεύρεσης και μπορεί να προβάλει αυτό το δικαίωμα κατά παντός κατόχου κοινοτικού διπλώματος ευρεσιτεχνίας ή κοινοτικού συμπληρωματικού πιστοποιητικού προστασίας.

Στο σημείο γ) ανατίθεται δικαιοδοσία και σχετικά με τη λήψη προσωρινών μέτρων και μέτρων προστασίας αποδεικτικών στοιχείων που συνδέονται με την καθ'ύλην αρμοδιότητα. Στο βαθμό που το Δικαστήριο έχει δικαιοδοσία σχετικά με το κοινοτικό δίπλωμα ευρεσιτεχνίας, οι περιστάσεις μπορεί να καταστήσουν αναγκαία τη λήψη των ενδεικνυόμενων προσωρινών μέτρων, σύμφωνα με το άρθρο 243 της συνθήκης ΕΚ, πριν μπορέσει να ληφθεί απόφαση στην κύρια δίκη. Η ανάθεση δικαιοδοσίας για προσωρινά μέτρα δεν περιορίζεται σε διατάξεις περί προσωρινών μέτρων επί εκκρεμών υποθέσεων, καθιστώντας τις διατάξεις αυτές δυνατές ακόμα και πριν από τις κύριες δίκες. Επίσης, το Δικαστήριο θα έχει δικαιοδοσία σχετικά με μέτρα προστασίας των αποδεικτικών στοιχείων τα οποία θα προβλέπονται στο πλαίσιο της πρότασης της Επιτροπής για απόφαση του Συμβουλίου σχετικά με την ίδρυση του δικαστηρίου του κοινοτικό διπλώματος ευρεσιτεχνίας και τα ένδικα μέσα ενώπιον του Πρωτοδικείου.

Στο σημείο δ), ανατίθεται δικαιοδοσία προς επιδίκαση χρηματικής ικανοποίησης ή αποζημίωσης στις περιπτώσεις για τις οποίες ανατίθεται δικαιοδοσία δυνάμει των σημείων α) έως γ) του παρόντος άρθρου. Οι αιτήσεις ή αγωγές αποζημίωσης οι οποίες εμπίπτουν στην κατηγορία αυτή μνημονεύονται στο άρθρο 44 του σχεδίου κανονισμού για το κοινοτικό δίπλωμα ευρεσιτεχνίας, το οποίο προβλέπει π.χ. αιτήσεις αποζημίωσης του κατόχου του κοινοτικού διπλώματος ευρεσιτεχνίας, ιδίως σε περίπτωση προσβολής κοινοτικού διπλώματος ευρεσιτεχνίας καθώς και αιτήσεις αποζημίωσης τρίτων κατά του δικαιούχου όταν ο τελευταίος άσκησε παράνομα τα δικαιώματά του και προκάλεσε ζημία στους εν λόγω τρίτους. Τέλος, στο πλαίσιο της πρότασης της Επιτροπής για απόφαση του Συμβουλίου σχετικά με την ίδρυση του δικαστηρίου του κοινοτικού διπλώματος ευρεσιτεχνίας και τα ένδικα μέσα ενώπιον του Πρωτοδικείου, προβλέπεται αίτηση αποζημίωσης για την αποκατάσταση της ζημίας που προκλήθηκε λόγω των προσωρινών μέτρων ή των μέτρων προστασίας των αποδεικτικών στοιχείων.

Στο σημείο ε), ανατίθεται δικαιοδοσία για την επιβολή χρηματικής ποινής σε περίπτωση μη συμμόρφωσης με απόφαση ή διάταξη του δικαστηρίου του κοινοτικού διπλώματος ευρεσιτεχνίας η οποία συνιστά υποχρέωση πράξεως ή παραλείψεως. Το ίδιο το δικαστήριο του κοινοτικού διπλώματος ευρεσιτεχνίας πρέπει να είναι σε θέση να επιβάλλει τέτοια χρηματική ποινή για μη συμμόρφωση με τις αποφάσεις ή τις διατάξεις του. Εάν, για παράδειγμα, το δικαστήριο του κοινοτικού διπλώματος ευρεσιτεχνίας διατάξει τον εναγόμενο να παύσει την προσβολή του κοινοτικού διπλώματος, θα πρέπει να είναι συγχρόνως σε θέση να εκδώσει διάταξη δυνάμει της οποίας η μη συμμόρφωση θα επέσυρε υποχρέωση καταβολής χρηματικού ποσού. Εάν για μη τέτοια διάταξη απαιτείται χωριστή αίτηση σε δικαστήρια των κρατών μελών, θα χανόταν πολύτιμος χρόνος για να εξασφαλισθεί ο σεβασμός της απόφασης του δικαστηρίου του κοινοτικού διπλώματος ευρεσιτεχνίας.

Στο βαθμό που η παρούσα απόφαση δεν αναθέτει δικαιοδοσία στο Δικαστήριο των Ευρωπαϊκών Κοινοτήτων, τα εθνικά δικαστήρια διατηρούν τη δικαιοδοσία τους. Το άρθρο 46 του σχεδίου κανονισμού για το κοινοτικό δίπλωμα ευρεσιτεχνίας διευκρινίζει σχετικά ότι τα εθνικά δικαστήρια παραμένουν αρμόδια για οποιαδήποτε αγωγή για την οποία δεν ανατίθεται στο Δικαστήριο των Ευρωπαϊκών Κοινοτήτων αποκλειστική δικαιοδοσία, όπως συμβαίνει, για παράδειγμα, με τις διαφορές σχετικά με την κυριότητα κοινοτικού διπλώματος ευρεσιτεχνίας.

Άρθρο 2 - Μεταβατική διάταξη

Το άρθρο 2 περιλαμβάνει μεταβατική διάταξη που αφορά την έκταση της ανατιθέμενης δικαιοδοσίας. Η κοινοτική δικαιοδοσία θα ισχύει μόνον ύστερα από μεταβατική περίοδο κατά την οποία τη δικαιοδοσία θα έχουν τα εθνικά δικαστήρια. Τίθεται το ερώτημα σε ποιο βαθμό η ανάθεση δικαιοδοσίας στο Δικαστήριο των Ευρωπαϊκών Κοινοτήτων θα ισχύει για διαφορές που θα έχουν ήδη ανακύψει όταν τεθεί σε ισχύ η ανάθεση. Το άρθρο 2 προβλέπει ένα σαφή κανόνα, σύμφωνα με τον οποίο δεν θίγονται από την ανάθεση εκείνες οι διαφορές για τις οποίες έχει γίνει ήδη προσφυγή σε εθνικό δικαστήριο πριν από την ανάθεση της δικαιοδοσίας στο Δικαστήριο των Ευρωπαϊκών Κοινοτήτων. Ως εκ τούτου, επ' αυτών θα αποφασίζει το αρμόδιο εθνικό δικαστήριο ενώπιον του οποίου εκκρεμεί ήδη η υπόθεση.

Άρθρο 3 - Έγκριση από τα κράτη μέλη

Στο άρθρο 3, το Συμβούλιο καλεί τα κράτη μέλη να εγκρίνουν τις διατάξεις περί ανάθεσης δικαιοδοσίας οι οποίες περιλαμβάνονται στο άρθρο 1 και στο άρθρο 2 της παρούσας απόφασης σύμφωνα με τους αντίστοιχους συνταγματικούς τους κανόνες, όπως προβλέπεται στο άρθρο 229Α της συνθήκης ΕΚ. Για λόγους διαφάνειας και προκειμένου το Συμβούλιο να παρακολουθεί τις εξελίξεις, τα κράτη μέλη κοινοποιούν στο Συμβούλιο το ταχύτερο δυνατόν τα αναγκαία μέτρα που πρέπει να ληφθούν και την έγκρισή τους.

Άρθρο 4 - Έναρξη ισχύος

Το άρθρο αυτό ρυθμίζει την έναρξη ισχύος της παρούσας απόφασης και, με αυτή, την ανάθεση δικαιοδοσίας στο Δικαστήριο των Ευρωπαϊκών Κοινοτήτων, όπως προβλέπει η απόφαση. Το άρθρο αυτό προβλέπει ότι η έναρξη ισχύος εξαρτάται από δύο γεγονότα. Πρώτος όρος είναι η κοινοποίηση από τα κράτη μέλη της εκ μέρους τους αποδοχής της ανάθεσης δικαιοδοσίας μετά την έγκριση της παρούσας απόφασης σύμφωνα με τους αντίστοιχους συνταγματικούς τους κανόνες, όπως προβλέπεται στο άρθρο 229Α της συνθήκης ΕΚ και στο άρθρο 3 της παρούσας απόφασης. Ωστόσο, εφόσον τα κράτη μέλη πραγματοποιήσουν την κοινοποίηση αυτή, η απόφαση για την ανάθεση δικαιοδοσίας από τα κράτη μέλη στο Δικαστήριο των Ευρωπαϊκών Κοινοτήτων δεν μπορεί να τεθεί αυτομάτως σε ισχύ. Στην κοινή πολιτική του προσέγγιση της 3ης Μαρτίου 2003 το Συμβούλιο συμφώνησε ότι τα εθνικά δικαστήρια θα έχουν δικαιοδοσία κατά τη διάρκεια μεταβατικής περιόδου κατά την οποία θα χορηγούνται ήδη κοινοτικά διπλώματα ευρεσιτεχνίας αλλά δεν θα έχει ακόμα δημιουργηθεί το κοινοτικό δικαιοδοτικό όργανο, το οποίο πρέπει να συσταθεί έως το 2010. Προκειμένου να αποφευχθεί μια κατάσταση κατά την οποία θα χορηγούνται μεν κοινοτικά διπλώματα ευρεσιτεχνίας αλλά δεν θα υπάρχει αρμόδιο δικαιοδοτικό όργανο ενώπιον του οποίου θα διασφαλίζεται η έννομη προστασία των σχετικών δικαιωμάτων, η ανάθεση δικαιοδοσίας δεν πρέπει να πραγματοποιηθεί σε στιγμή κατά την οποία το κοινοτικό δικαιοδοτικό όργανο δεν λειτουργεί ακόμα. Επομένως, η έναρξη ισχύος της παρούσας απόφασης θα πρέπει να εξαρτηθεί, επίσης, από απόφαση που θα δημοσιεύσει ο πρόεδρος του Δικαστηρίου των Ευρωπαϊκών Κοινοτήτων στην Επίσημη Εφημερίδα της Ευρωπαϊκής Ένωσης σύμφωνα με την οποία το Δικαστήριο για το κοινοτικό δίπλωμα ευρεσιτεχνίας και αρμόδιο για τα διπλώματα ευρεσιτεχνίας τμήμα ενδίκων μέσων του Πρωτοδικείου έχουν συσταθεί νόμιμα.

2003/0326 (CNS)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την ανάθεση δικαιοδοσίας στο Δικαστήριο των Ευρωπαϊκών Κοινοτήτων επί διαφορών σχετικών με το κοινοτικό δίπλωμα ευρεσιτεχνίας

TΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 229Α,

την πρόταση της Επιτροπής [1],

[1] ΕΕ C , , σ. .

τη γνώμη του Ευρωπαϊκού Κοινοβουλίου [2],

[2] ΕΕ C , , σ. .

τη γνώμη της Ευρωπαϊκής Οικονομικής και Κοινωνικής Επιτροπής [3],

[3] ΕΕ C , , σ. .

Εκτιμώντας τα εξής:

(1) Tο Ευρωπαϊκό Συμβούλιο που πραγματοποιήθηκε στη Λισσαβώνα το Μάρτιο του 2000, η Ευρωπαϊκή Ένωση ζήτησε να ληφθούν τα αναγκαία μέτρα για την αύξηση της ανταγωνιστικότητας της Ένωσης στη σύγχρονη κοινωνία της γνώσης υπογραμμίζοντας τη σημασία της αποτελεσματικής προστασίας των διπλωμάτων ευρεσιτεχνίας στο σύνολο της Κοινότητας.

(2) Το σύστημα προστασίας των διπλωμάτων ευρεσιτεχνίας χαρακτηρίζεται από την απονομή διπλωμάτων ευρεσιτεχνίας είτε από εθνικό γραφείο διπλωμάτων ευρεσιτεχνίας σε ένα κράτος μέλος είτε από το Ευρωπαϊκό Γραφείο Διπλωμάτων Ευρεσιτεχνίας με ισχύ για ένα κράτος μέλος και με δυνατότητα να ζητηθεί η έννομη προστασία αυτών των διπλωμάτων ευρεσιτεχνίας ενώπιον των εθνικών δικαστηρίων του οικείου κράτους μέλους.

(3) Η καινοτόμος ευρωπαϊκή βιομηχανία στηρίζεται στην αποτελεσματική έννομη προστασία των εφευρέσεών της στο σύνολο της Κοινότητας. Η δημιουργία ενός συστήματος κοινοτικού διπλώματος ευρεσιτεχνίας που περιλαμβάνει ενιαίο κοινοτικό τίτλο διπλώματος ευρεσιτεχνίας και τη δυνατότητα κατοχύρωσης του εν λόγω δικαιώματος ενώπιον κοινοτικού δικαιοδοτικού οργάνου που θα δημιουργηθεί έως το 2010, ύστερα από μεταβατική περίοδο κατά την οποία τα εθνικά δικαστήρια θα διατηρήσουν τη δικαιοδοσία τους, θα προσφέρει τα στοιχεία που απουσιάζουν για την ολοκλήρωση του συστήματος προστασίας των διπλωμάτων ευρεσιτεχνίας στην Ένωση.

(4) Ο κανονισμός (ΕΚ) αριθμ. ..../2003 τους Συμβουλίου της ...2003 για το κοινοτικό δίπλωμα ευρεσιτεχνίας [4] δημιουργεί έναν τίτλο κοινοτικού διπλώματος ευρεσιτεχνίας. Οι κάτοχοι τέτοιου τίτλου απολαύουν προστασίας των εφευρέσεών τους στο σύνολο της Κοινότητας σύμφωνα με τα ενιαία πρότυπα του κανονισμού.

[4] EE L ...

(5) Πρέπει να ανατεθεί στο Δικαστήριο των Ευρωπαϊκών Κοινοτήτων δικαιοδοσία για την επίλυση ορισμένων διαφορών που συνδέονται με το κοινοτικό δίπλωμα ευρεσιτεχνίας.

(6) Η δικαιοδοσία που ανατίθεται στο Δικαστήριο των Ευρωπαϊκών Κοινοτήτων θα ασκείται μέσω του δικαστηρίου του κοινοτικού διπλώματος ευρεσιτεχνίας δυνάμει της απόφασης αριθμ. .../2003 του Συμβουλίου της...2003 που εκδόθηκε βάσει των άρθρων 225Α και 245 της συνθήκης. Τα εν λόγω άρθρα επιτρέπουν τη σύσταση δικαιοδοτικών τμημάτων που προσαρτώνται στο Πρωτοδικείο για να εκδικάζουν σε πρώτο βαθμό ορισμένες κατηγορίες προσφυγών οι οποίες ασκούνται σε συγκεκριμένους τομείς.

(8) Βάσει του άρθρου 225, παράγραφος 2, της συνθήκης , το Πρωτοδικείο είναι αρμόδιο να αποφαίνεται επί προσφυγών που ασκούνται κατά των αποφάσεων των δικαιοδοτικών τμημάτων τα οποία συνιστώνται κατ' εφαρμογή του άρθρου 225Α της συνθήκης . Οι αποφάσεις που εκδίδει το Πρωτοδικείο σε περιπτώσεις προσφυγών κατά αποφάσεων του δικαστηρίου του κοινοτικού διπλώματος ευρεσιτεχνίας μπορούν, κατ' εξαίρεση, σύμφωνα με το άρθρο 225, παράγραφος 2, της συνθήκης, να επανεξετάζονται από το Δικαστήριο, εφόσον υπάρχει σοβαρός κίνδυνος να θιγεί η ενότητα ή η συνοχή του κοινοτικού δικαίου,

ΑΠΟΦΑΣIZEI:

Άρθρο 1

Ανάθεση δικαιοδοσίας στο Δικαστήριο των Ευρωπαϊκών Κοινοτήτων

Το Δικαστήριο των Ευρωπαϊκών Κοινοτήτων έχει αποκλειστική δικαιοδοσία επί των ακολούθων θεμάτων:

α) την προσβολή ή το κύρος κοινοτικού διπλώματος ευρεσιτεχνίας και κοινοτικού συμπληρωματικού πιστοποιητικού προστασίας,

β) τη χρήση της εφεύρεσης μετά από τη δημοσίευση της αίτησης για κοινοτικό δίπλωμα ευρεσιτεχνίας ή το δικαίωμα που βασίζεται σε προγενέστερη χρήση της εφεύρεσης,

γ) τα προσωρινά μέτρα και τα μέτρα προστασίας αποδεικτικών στοιχείων που συνδέονται με την καθ´ύλη αρμοδιότητα,

δ) αγωγές αποζημιώσεως σχετικά με τα θέματα που αναφέρονται στα σημεία α), β) και γ) ,

ε) την επιβολή χρηματικής ποινής σε περίπτωση μη συμμόρφωσης με απόφαση ή διάταξη του δικαστηρίου του κοινοτικού διπλώματος ευρεσιτεχνίας η οποία συνιστά υποχρέωση πράξεως ή παραλείψεως.

Άρθρο 2

Μεταβατική διάταξη

Το Δικαστήριο των Ευρωπαϊκών Κοινοτήτων δεν έχει δικαιοδοσία για την εκδίκαση διαφορών των οποίων έχει ήδη επιληφθεί εθνικό δικαστήριο κατά την ημερομηνία κατά την οποία τίθεται σε ισχύ η παρούσα απόφαση.

Άρθρο 3

Έγκριση από τα κράτη μέλη

Το Συμβούλιο καλεί τα κράτη μέλη να εγκρίνουν τις διατάξεις των άρθρων 1 και 2 της παρούσας απόφασης σύμφωνα με τους οικείους συνταγματικούς κανόνες τους. Τα κράτη μέλη κοινοποιούν στο Συμβούλιο το ταχύτερο δυνατόν τα μέτρα που πρόκειται να ληφθούν και την έγκρισή τους.

Άρθρο 4

Έναρξη ισχύος

Η παρούσα απόφαση αρχίζει να ισχύει, μετά τη γνωστοποίηση της αποδοχής της από το κράτος μέλος που προέβη τελευταίο στη διατύπωση αυτή, την ημέρα της δημοσίευσης στην Επίσημη Εφημερίδα της Ευρωπαϊκής Ένωσης της απόφασης του προέδρου του Δικαστηρίου των Ευρωπαϊκών Κοινοτήτων περί του ότι το Δικαστήριο για το κοινοτικό δίπλωμα ευρεσιτεχνίας και το αρμόδιο για θέματα διπλωμάτων ευρεσιτεχνίας τμήμα ενδίκων μέσων του Πρωτοδικείου έχουν συσταθεί νόμιμα.

Βρυξέλλες, [...]

Για το Συμβούλιο

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας(είς) πολιτικής: Βιομηχανική ιδιοκτησία

Δραστηριότητα: Δημιουργία του δικαιοδοτικού οργάνου για το κοινοτικό δίπλωμα ευρεσιτεχνίας

Ονομασια τησ δρασησ: Προταση αποφασησ του συμβουλιου για την αναθεση δικαιοδοσιασ στο Δικαστήριο των Ευρωπαϊκών Κοινοτήτων τησ δικαιοδοσιασ να αποφαινεται επι διαφορων σχετικά με το κοινοτικό δίπλωμα ευρεσιτεχνίας

1. ΚΟΝΔΥΛΙΟ(Α) + ΤΙΤΛΟΣ(ΟΙ)

Το δικαιοδοτικό όργανο για το κοινοτικό δίπλωμα ευρεσιτεχνίας δημιουργείται με δύο αποφάσεις του Συμβουλίου. Η παρούσα απόφαση, η οποία βασίζεται στο άρθρο 229Α της συνθήκης ΕΚ, αναθέτει δικαιοδοσία σχετικά με το κοινοτικό δίπλωμα ευρεσιτεχνίας στο Δικαστήριο των Ευρωπαϊκών Κοινοτήτων. Η δεύτερη απόφαση, η οποία βασίζεται στα άρθρα 225Α και 245 της συνθήκης ΕΚ και για την οποία η Επιτροπή υποβάλλει χωριστή πρόταση, θα περιλαμβάνει τις αναγκαίες διατάξεις για την ίδρυση του δικαστηρίου του κοινοτικού διπλώματος ευρεσιτεχνίας και τα ένδικα μέσα ενώπιον του Πρωτοδικείου. Δημοσιονομικές συνέπειες θα υπάρξουν από τη δεύτερη απόφαση, η οποία θα επιφέρει δαπάνες για ανθρώπινους πόρους καθώς και άλλες διοικητικές δαπάνες. Πρέπει να διοριστούν δικαστές, γραμματέας του Δικαστηρίου, βοηθοί εισηγητές και άλλο προσωπικό και πρέπει να διατεθούν δικαστικές αίθουσες, γραφεία και εξοπλισμός. Η παρούσα πρόταση, ωστόσο, αφορά αποκλειστικά την ανάθεση δικαιοδοσίας στο Δικαστήριο των Ευρωπαϊκών Κοινοτήτων και καθεαυτή δεν δεσμεύει τον προϋπολογισμό της Κοινότητας. Θα τεθεί σε ισχύ εφόσον δημιουργηθεί το δικαστικό σύστημα, δηλ. την ημέρα κατά την οποία ο πρόεδρος του Δικαστηρίου των Ευρωπαϊκών Κοινοτήτων θα δημοσιεύσει την απόφαση που θα αναφέρει ότι το δικαστήριο του κοινοτικού διπλώματος ευρεσιτεχνίας καθώς και το αρμόδιο για θέματα διπλωμάτων ευρεσιτεχνίας τμήμα ενδίκων μέσων του Πρωτοδικείου έχουν συσταθεί νόμιμα.

Κατά συνέπεια, η παρούσα πρόταση δεν περιλαμβάνει αριθμητικά δεδομένα για τις δημοσιονομικές συνέπειες του δικαιοδοτικού οργάνου για το κοινοτικό δίπλωμα ευρεσιτεχνίας. Αυτά τα λεπτομερή δεδομένα περιλαμβάνονται στο νομοθετικό δημοσιονομικό δελτίο που επισυνάπτεται στην πρόταση της Επιτροπής για απόφαση του Συμβουλίου σχετικά με την ίδρυση του δικαστηρίου του κοινοτικού διπλώματος ευρεσιτεχνίας και τα ένδικα μέσα ενώπιον του Πρωτοδικείου.

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

Δεν έχει εφαρμογή (βλ. παράγραφο 1).

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

Δεν έχει εφαρμογή (βλ. παράγραφο 1).

4. ΝΟΜΙΚΗ ΒΑΣΗ

Άρθρο 229Α της συνθήκης ΕΚ.

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Αναγκαιότητα κοινοτικής παρέμβασης

5.1.1. Επιδιωκόμενοι στόχοι

Η προτεινόμενη απόφαση του Συμβουλίου αποτελεί μέρος του συνολικού σχεδίου για τη δημιουργία του συστήματος του κοινοτικού διπλώματος ευρεσιτεχνίας. Μέσω της αναθεώρησης της σύμβασης για το ευρωπαϊκό δίπλωμα ευρεσιτεχνίας και της προσχώρησης της Κοινότητας σε αυτή, το Ευρωπαϊκό Γραφείο Διπλωμάτων Ευρεσιτεχνίας θα μπορεί να χορηγεί κοινοτικά διπλώματα ευρεσιτεχνίας τα οποία θα απονέμουν δικαιώματα στους κατόχους τους σύμφωνα με τον κανονισμό του Συμβουλίου για το κοινοτικό δίπλωμα ευρεσιτεχνίας. Οι διαφορές που αφορούν, ειδικότερα, την προσβολή και το κύρος αυτών των δικαιωμάτων θα εξετάζονται, ύστερα από μεταβατική περίοδο, από κοινοτικό δικαιοδοτικό όργανο. Τα μέτρα αυτά θα μεταρρυθμίζουν το σύστημα προστασίας των διπλωμάτων ευρεσιτεχνίας στην Ευρώπη, το οποίο χαρακτηρίζεται μέχρι τώρα από εθνικούς τίτλους διπλωμάτων ευρεσιτεχνίας η έννομη προστασία των οποίων υπάγεται στη δικαιοδοσία των εθνικών δικαστηρίων, και πραγματοποιούν τις αναγκαίες προσαρμογές για τις ανάγκες της ευρωπαϊκής βιομηχανίας, η οποία όλο και περισσότερο λειτουργεί διακρατικά εντός της εσωτερικής αγοράς. Τα μέτρα έχουν σχεδιαστεί για να αυξήσουν την ανταγωνιστικότητα των καινοτόμων βιομηχανιών της Ένωσης εξασφαλίζοντας ομοιόμορφη προστασία των διπλωμάτων ευρεσιτεχνίας στο σύνολο της Κοινότητας, προστασία η οποία μπορεί να κατοχυρωθεί ενώπιον ενιαίου κοινοτικού δικαιοδοτικού οργάνου το οποίο λαμβάνει αποφάσεις που ισχύουν στο σύνολο της Κοινότητας.

Στο πλαίσιο των συνολικών αυτών στόχων, το δικαιοδοτικό όργανο για το κοινοτικό δίπλωμα ευρεσιτεχνίας θα ιδρυθεί με δύο αποφάσεις του Συμβουλίου. Η Επιτροπή υπέβαλε χωριστή πρόταση για την ίδρυση του δικαστηρίου του κοινοτικού διπλώματος ευρεσιτεχνίας και για τα ένδικα μέσα ενώπιον του Πρωτοδικείου. Στόχος της παρούσας πρότασης είναι η ανάθεση δικαιοδοσίας σχετικά με το κοινοτικό δίπλωμα ευρεσιτεχνίας στο Δικαστήριο των Ευρωπαϊκών Κοινοτήτων. Η δικαιοδοσία αυτή θα ασκείται σε πρώτο βαθμό από το νεοϊδρυόμενο δικαστήριο του κοινοτικού διπλώματος ευρεσιτεχνίας και από το Πρωτοδικείο σε περίπτωσηάσκησης ενδίκου μέσου.

5.1.2. Mέτρα που λαμβάνονται σχετικά με την εκ των προτέρων αξιολόγηση

Εδώ και δεκαετίες έχει αναγνωρισθεί η ανάγκη δημιουργίας ενός συστήματος διπλωμάτων ευρεσιτεχνίας για το σύνολο της Κοινότητας. Η πρώτη πρωτοβουλία για τη δημιουργία ενός τέτοιου συστήματος κατέληξε στη σύμβαση για το ευρωπαϊκό δίπλωμα ευρεσιτεχνίας της 5ης Οκτωβρίου 1973, η οποία εναρμόνισε τη χορήγηση του ευρωπαϊκού διπλώματος ευρεσιτεχνίας από το Ευρωπαϊκό Γραφείο Διπλωμάτων Ευρεσιτεχνίας, δεν περιελάμβανε όμως διατάξεις για τα δικαιώματα που παρέχει ένα τέτοιο δίπλωμα ευρεσιτεχνίας ούτε δημιούργησε ενιαίο δικαιοδοτικό όργανο για την εξέταση τυχόν διαφορών. Αυτό εξακολουθούσε να ρυθμίζεται από την εθνική νομοθεσία και τα δικαιοδοτικά όργανα των συμβαλλομένων κρατών. Με μια δεύτερη πρωτοβουλία που έλαβαν, τα κράτη μέλη της ΕΚ προσπάθησαν να δημιουργήσουν κοινοτικό δίπλωμα ευρεσιτεχνίας βάσει διεθνούς συμφωνίας που προέβλεπε και την ίδρυση σχετικού δικαιοδοτικού οργάνου. Η σύμβαση για το κοινοτικό δίπλωμα ευρεσιτεχνίας υπογράφηκε στις 15 Δεκεμβρίου 1975 στο Λουξεμβούργο. Στις 15 Δεκεμβρίου 1989 ακολούθησε η συμφωνία για το κοινοτικό δίπλωμα ευρεσιτεχνίας, η οποία περιλάμβανε πρωτόκολλο για την επίλυση των διαφορών που αφορούν την προσβολή και το κύρος των κοινοτικών διπλωμάτων ευρεσιτεχνίας. Η σύμβαση, ωστόσο, δεν τέθηκε ποτέ σε ισχύ. Στο πλαίσιο του Ευρωπαϊκού Συμβουλίου του Άμστερνταμ τον Ιούνιο του 1997 (πρόγραμμα δράσης για την ενιαία αγορά), η Επιτροπή εξέδωσε πράσινο βιβλίο για την προώθηση της καινοτομίας μέσω των διπλωμάτων ευρεσιτεχνίας. Οι διαβουλεύσεις για το πράσινο βιβλίο, περιλαμβανομένων των παρατηρήσεων που έγιναν κατά την ακρόαση που πραγματοποιήθηκε στις 25 και 26 Νοεμβρίου 1997, έδειξαν ότι υπάρχει σαφής υποστήριξη για την ιδέα της δημιουργίας ενός συστήματος κοινοτικού διπλώματος ευρεσιτεχνίας. Τέλος, το Ευρωπαϊκό Συμβούλιο της Λισσαβώνας, το Μάρτιο του 2000, εξέτασε το ζήτημα και κάλεσε να δημιουργηθεί ένα σύστημα κοινοτικού διπλώματος ευρεσιτεχνίας. Στην κοινή πολιτική προσέγγισή του της 3ης Μαρτίου 2003 το Συμβούλιο κατέληξε σε συμφωνία για διάφορα θέματα αποφασιστικής σημασίας σχετικά με το σύστημα του κοινοτικού διπλώματος ευρεσιτεχνίας, περιλαμβανομένων των δικαιοδοτικών πτυχών, και ζήτησε να δημιουργηθεί το δικαστήριο του κοινοτικού διπλώματος ευρεσιτεχνίας βάσει του άρθρου 225Α της συνθήκης ΕΚ.

5.2. Προβλεπόμενες δράσεις και λεπτομέρειες υλοποίησης της δημοσιονομικής παρέμβασης

Δεν έχει εφαρμογή (βλ. παράγραφο 1).

5.3. Mέθοδοι υλοποίησης

Δεν έχει εφαρμογή (βλ. παράγραφο 1).

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Δεν έχει εφαρμογή (βλ. παράγραφο 1).

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

Δεν έχει εφαρμογή (βλ. παράγραφο 1).

8. ΜΕΤΡΑ ΠΑΡΑΚΟΛΟΥΘΗΣΗΣ ΚΑΙ ΑΞΙΟΛΟΓΗΣΗ

8.1. Μέτρα παρακολούθησης

Στην κοινή πολιτική προσέγγισή του της 3ης Μαρτίου 2003 (σημείο 5), το Συμβούλιο προβλέπει τη δημιουργία μηχανισμού αναθεώρησης του κοινοτικού συστήματος διπλωμάτων ευρεσιτεχνίας, περιλαμβανομένων των δικαιοδοτικών ρυθμίσεων. Σχετικά με την παρούσα απόφαση, η δικαιοδοσία που ανατίθεται στο Δικαστήριο των Ευρωπαϊκών Κοινοτήτων θα έπρεπε να αναθεωρηθεί ως προς το αντικείμενό της με βάση την εμπειρία που θα αποκτηθεί. Η Επιτροπή θα χρειαστεί να διαβουλευθεί με το Δικαστήριο των Ευρωπαϊκών Κοινοτήτων και τους ενδιαφερόμενους κύκλους για να συλλέξει δεδομένα σχετικά με τη λειτουργία του δικαιοδοτικού οργάνου για το κοινοτικό δίπλωμα ευρεσιτεχνίας και θα πρέπει να αξιολογήσει τα δεδομένα που θα συλλέξει και, όπου χρειάζεται, να προτείνει αλλαγές στην παρούσα απόφαση.

8.2. Ρυθμίσεις και χρονοδιάγραμμα της προβλεπόμενης αξιολόγησης

Βάσει της κοινής πολιτικής προσέγγισης που ενέκρινε το Συμβούλιο στις 3 Μαρτίου 2003, η Επιτροπή θα υποβάλει έκθεση για τη λειτουργία όλων των πτυχών του κοινοτικού διπλώματος ευρεσιτεχνίας, περιλαμβανομένων των δικαιοδοτικών ρυθμίσεων, πέντε έτη ύστερα από τη χορήγηση του πρώτου κοινοτικού διπλώματος ευρεσιτεχνίας. Περαιτέρω αναθεωρήσεις θα πραγματοποιούνται περιοδικά.

9. ΜΕΤΡΑ ΚΑΤΑΠΟΛΕΜΗΣΗΣ ΤΗΣ ΑΠΑΤΗΣ

Δεν έχει εφαρμογή. Η πρόταση αφορά την ανάθεση δικαιοδοσίας στο Δικαστήριο των Ευρωπαϊκών Κοινοτήτων σχετικά με το κοινοτικό δίπλωμα ευρεσιτεχνίας και δεν καλύπτει τομέα πολιτικής όπου ενυπάρχει κίνδυνος απάτης.

ΕΝΤΥΠΟ ΕΚΤΙΜΗΣΗΣ ΕΠΙΠΤΩΣΕΩΝ ΟΙ ΕΠΙΠΤΩΣΕΙΣ ΤΗΣ ΠΡΟΤΑΣΗΣ ΕΠΙ ΤΩΝ ΕΠΙΧΕΙΡΗΣΕΩΝ ΚΑΙ ΙΔΙΑΙΤΕΡΑ ΤΩΝ ΜΙΚΡΟΥ ΚΑΙ ΜΕΣΑΙΟΥ ΜΕΓΕΘΟΥΣ ΕΠΙΧΕΙΡΗΣΕΩΝ(ΜΜΕ)

TΙΤΛΟΣ ΤΗΣ ΠΡΟΤΑΣΗΣ

Πρόταση απόφασης του Συμβουλίου για την ανάθεση δικαιοδοσίας στο Δικαστήριο των Ευρωπαϊκών Κοινοτήτων σχετικά με το κοινοτικό δίπλωμα ευρεσιτεχνίας.

ΑΡΙΘΜΟΣ ΑΝΑΦΟΡΑΣ ΕΓΓΡΑΦΟΥ

[...]

Η ΠΡΟΤΑΣΗ

1. Λαμβάνοντας υπόψη την αρχή της επικουρικότητας, γιατί είναι αναγκαία η κοινοτική νομοθεσία στον εν λόγω τομέα και ποιοι είναι οι κύριοι σκοποί της;

Στόχος του κοινοτικού συστήματος διπλωμάτων ευρεσιτεχνίας είναι να εξασφαλιστεί στο σύνολο της Κοινότητας η προστασία των διπλωμάτων ευρεσιτεχνίας η οποία να μπορεί να κατοχυρωθεί ενώπιον ενιαίου δικαστηρίου που θα λειτουργεί με ομοιόμορφα πρότυπα και οι αποφάσεις του οποίου θα ισχύουν στο σύνολο της Κοινότητας. Ο στόχος αυτός μπορεί να επιτευχθεί μόνον σε κοινοτικό επίπεδο.

ΟΙ ΕΠΙΠΤΩΣΕΙΣ ΤΩΝ ΕΠΙΧΕΙΡΗΣΕΩΝ

2. Ποιος επηρεάζεται από την πρόταση;

- ποιοι τομείς επιχειρήσεων;

Το σύστημα του κοινοτικού διπλώματος ευρεσιτεχνίας αφορά όλους τους τομείς επιχειρήσεων που ασχολούνται με τεχνικές εφευρέσεις οι οποίες μπορούν να αποτελέσουν αντικείμενο της προστασίας διπλώματος ευρεσιτεχνίας. Σε περίπτωση διαφοράς μπορούν να αποτελέσουν αντιδίκους ενώπιον του δικαστηρίου του κοινοτικού διπλώματος ευρεσιτεχνίας και, σε περίπτωσηενδίκου μέσου, ενώπιον του Πρωτοδικείου, στο βαθμό που ανατίθεται δικαιοδοσία σχετικά στο Δικαστήριο των Ευρωπαϊκών Κοινοτήτων.

- ποια μεγέθη επιχειρήσεων (ποια είναι η συγκέντρωση μικρομεσαίων επιχειρήσεων);

Επιχειρήσεις οποιουδήποτε μεγέθους μπορούν δυνητικά να αποτελέσουν αντιδίκους σε διαφορές σχετικά με το κοινοτικό δίπλωμα ευρεσιτεχνίας στο δικαιοδοτικό όργανο για το κοινοτικό δίπλωμα ευρεσιτεχνίας. Για παράδειγμα, ο κάτοχος κοινοτικού διπλώματος ευρεσιτεχνίας μπορεί ως ενάγων να θελήσει να επιβάλει τα δικαιώματά του που απορρέουν από τον τίτλο του κοινοτικού διπλώματος ευρεσιτεχνίας ενώπιον του δικαστηρίου του κοινοτικού διπλώματος ευρεσιτεχνίας. Τρίτο πρόσωπο μπορεί ως ενάγων να θελήσει να αμφισβητήσει το κύρος τέτοιου κοινοτικού διπλώματος ευρεσιτεχνίας που παρέχει αποκλειστικά δικαιώματα στον κάτοχό του, τα οποία το άτομο αυτό θεωρεί άκυρα. Ως εναγόμενος, ο δικαιούχος μπορεί να θελήσει να υπεραμυνθεί του κύρους του διπλώματος ευρεσιτεχνίας του ή, ως τρίτο πρόσωπο, μπορεί να θελήσει να υπερασπίσει τον εαυτό του κατά υποτιθέμενης προσβολής κοινοτικού διπλώματος.

Το σύστημα του κοινοτικού διπλώματος ευρεσιτεχνίας αποσκοπεί στο να καταστήσει περισσότερο ελκυστική την κατοχύρωση εφευρέσεων, ιδίως για τις ΜΜΕ, κάτι που θα αυξήσει σημαντικά τη σημασία των εφευρέσεων για την ομάδα αυτή. Μέχρι σήμερα η κατοχύρωση των εφευρέσεων γίνεται στα κράτη μέλη, ή έχει ισχύ σε αυτά, και η έννομη προστασία τους υπάγεται υποχρεωτικά στη δικαιοδοσία των εθνικών δικαστηρίων των σχετικών κρατών μελών, των οποίων το εθνικό δίκαιο περί διπλωμάτων ευρεσιτεχνίας και η εθνική νομοθεσία τους περί των δικαστικών διαδικασιών είναι ιδιαίτερα γραφειοκρατικά για τις ΜΜΕ. Το δικαιοδοτικό όργανο για το κοινοτικό δίπλωμα ευρεσιτεχνίας θα επιτρέψει την επιβολή ενιαίου δικαιώματος ευρεσιτεχνίας με ισχύ στο σύνολο της Κοινότητας με ενιαία δικαστική διαδικασία βάσει κοινών προτύπων.

3. Τι πρέπει να κάνουν οι επιχειρήσεις για να συμμορφωθούν με την πρόταση;

Οι επιπτώσεις για τις επιχειρήσεις θα γίνουν αισθητές μόνον σε περιπτώσεις διαφοράς σχετικά με κοινοτικό δίπλωμα ευρεσιτεχνίας. Στην περίπτωση αυτή, οι επιχειρήσεις πρέπει να εξοικειωθούν με τις διαδικασίες που ακολουθούνται στο δικαιοδοτικό όργανο για το κοινοτικό δίπλωμα ευρεσιτεχνίας.

4. Ποιες είναι οι πιθανές οικονομικές επιπτώσεις της πρότασης;

Η πρόταση θα έχει οικονομικές επιπτώσεις μόνον σε συνδυασμό με τις άλλες νομικές πράξεις που θεσπίζουν το σύστημα του κοινοτικού διπλώματος ευρεσιτεχνίας. Το σύστημα του κοινοτικού διπλώματος ευρεσιτεχνίας ως σύνολο θα έχει θετικές οικονομικές επιπτώσεις. Συγκεκριμένα:

- στις επενδύσεις και στη δημιουργία νέων επιχειρήσεων

Το σύστημα του κοινοτικού διπλώματος ευρεσιτεχνίας θα έχει θετικές επιπτώσεις στις επενδύσεις εξαιτίας της βελτίωσης της νομικής προστασίας των επενδύσεων στο σύνολο της Κοινότητας. Οι αποδόσεις των επενδύσεων σε καινοτόμες τεχνολογίες θα καταστούν ασφαλέστερες, κάτι που θα αποτελέσει κίνητρο για αύξηση των επενδύσεων. Επιπλέον, καθώς η βελτίωση της νομικής προστασίας θα καταστεί λιγότερο δαπανηρή, οι επιχειρήσεις θα είναι σε θέση να χρησιμοποιούν αποτελεσματικότερα το διαθέσιμο προϋπολογισμό τους για την έρευνα και την ανάπτυξη, γεγονός που θα έχει ως αποτέλεσμα την αύξηση του αριθμού των εφευρέσεων, κάτι που με τη σειρά του θα δώσει ώθηση στις επενδύσεις για την οικονομική εκμετάλλευση αυτών των εφευρέσεων. Καθώς η αποτελεσματική προστασία των διπλωμάτων ευρεσιτεχνίας αποτελεί συχνά τη νομική βάση για μια οικονομικά επιτυχή επιχείρηση, μια συνεκτικότερη, ευκολότερη και λιγότερο δαπανηρή προστασία των διπλωμάτων ευρεσιτεχνίας θα προωθήσει τη δημιουργία νέων επιχειρήσεων.

- στην ανταγωνιστικότητα των επιχειρήσεων

Το σύστημα του κοινοτικού διπλώματος ευρεσιτεχνίας θα καταστήσει την προστασία των διπλωμάτων ευρεσιτεχνίας αποτελεσματικότερη, ευκολότερη και λιγότερο δαπανηρή, όχι μόνον για τις επιχειρήσεις οι οποίες ήδη κάνουν χρήση της προστασίας των διπλωμάτων ευρεσιτεχνίας, αλλά θα καταστήσει την κατοχύρωση των εφευρέσεων ευκολότερη και για άλλες επιχειρήσεις και ιδίως τις ΜΜΕ. Η δυνατότητα προστασίας μιας εφεύρεσης, επομένως και της επένδυσης που απαιτείται για αυτήν, στο σύνολο της Κοινότητας θα αυξήσει την ικανότητα όλων των επιχειρήσεων να κάνουν χρήση της δυνατότητας αυτής ώστε να ανταγωνίζονται στην κοινή αγορά. Επιπλέον, η ανταγωνιστικότητα της ευρωπαϊκής βιομηχανίας θα αυξηθεί σε παγκόσμια κλίμακα σε σχέση με τους κύριους εμπορικούς εταίρους και ανταγωνιστές της. Σήμερα η προστασία των επενδύσεων, για παράδειγμα στις Ηνωμένες Πολιτείες ή την Ιαπωνία, είναι σημαντικά λιγότερο δαπανηρή από ό,τι στην Ευρώπη με τα ισχύοντα εθνικά συστήματα διπλωμάτων ευρεσιτεχνίας αλλά και με το σύστημα του ευρωπαϊκού διπλώματος ευρεσιτεχνίας. Κατά συνέπεια, επιχειρήσεις με έδρα στις ΗΠΑ ή την Ιαπωνία μπορούν να αναπτύσσουν κατοχυρωμένα προϊόντα με σημαντικά χαμηλότερο κόστος και να διαθέτουν στη συνέχεια τα προϊόντα αυτά στις παγκόσμιες αγορές. Το σύστημα του κοινοτικού διπλώματος ευρεσιτεχνίας αποσκοπεί στην κατάργηση αυτού του εμποδίου για την ανταγωνιστικότητα της ευρωπαϊκής βιομηχανίας.

- στην απασχόληση

Η αύξηση των επενδύσεων στις καινοτόμες τεχνολογίες και η ενίσχυση της ανταγωνιστικότητας της ευρωπαϊκής βιομηχανίας θα έχει ως αποτέλεσμα τη δημιουργία νέων θέσεων εργασίας. Η δημιουργία νέων θέσεων εργασίας μπορεί να αναμένεται στο σύνολο των τεχνικών τομέων και των βιομηχανιών που σχετίζονται με αυτούς. Αναμένεται να ωφεληθούν ιδίως οι σύγχρονες, καινοτόμες τεχνολογίες, οι οποίες διαδραματίζουν ένα όλο και σημαντικότερο ρόλο στην παγκόσμια οικονομία της γνώσης.

5. Περιλαμβάνει η πρόταση μέτρα ώστε να λαμβάνεται υπόψη η ιδιαίτερη κατάσταση των μικρομεσαίων επιχειρήσεων (μειωμένες ή διαφορετικές απαιτήσεις κ.τ.λ.);

Δεν έχει εφαρμογή. Δεν μπορεί να γίνει διάκριση ανάλογα με το μέγεθος των επιχειρήσεων όσον αφορά το αντικείμενο της δικαιοδοσίας που ανατίθεται στο Δικαστήριο των Ευρωπαϊκών Κοινοτήτων.

ΔΙΑΒΟΥΛΕΥΣΕΙΣ

6. Φορείς των οποίων ζητήθηκε η γνώμη σχετικά με την πρόταση και συνοπτική παρουσίαση των βασικών τους απόψεων:

Εδώ και δεκαετίες έχει αναγνωρισθεί η ανάγκη δημιουργίας ενός συστήματος διπλωμάτων ευρεσιτεχνίας για το σύνολο της Κοινότητας. Η πρώτη πρωτοβουλία για τη δημιουργία ενός τέτοιου συστήματος κατέληξε στη σύμβαση για το ευρωπαϊκό δίπλωμα ευρεσιτεχνίας, της 5ης Οκτωβρίου 1973, η οποία εναρμόνισε τη χορήγηση του ευρωπαϊκού διπλώματος ευρεσιτεχνίας από το Ευρωπαϊκό Γραφείο Διπλωμάτων Ευρεσιτεχνίας, δεν περιελάμβανε όμως διατάξεις για τα δικαιώματα που ανατίθενται από ένα τέτοιο δίπλωμα ευρεσιτεχνίας ούτε δημιούργησε ενιαίο δικαιοδοτικό όργανο για την εξέταση τυχόν διαφορών. Το ζήτημα αυτό εξακολουθούσε να ρυθμίζεται από την εθνική νομοθεσία και τα δικαιοδοτικά όργανα των συμβαλλομένων κρατών. Με μια δεύτερη πρωτοβουλία που έλαβαν, τα κράτη μέλη της ΕΚ προσπάθησαν να δημιουργήσουν κοινοτικό δίπλωμα ευρεσιτεχνίας βάσει διεθνούς συμφωνίας που προέβλεπε και την ίδρυση σχετικού δικαιοδοτικού οργάνου. Η σύμβαση για το κοινοτικό δίπλωμα ευρεσιτεχνίας υπογράφηκε στις 15 Δεκεμβρίου 1975 στο Λουξεμβούργο. Στις 15 Δεκεμβρίου 1989 ακολούθησε η συμφωνία για το κοινοτικό δίπλωμα ευρεσιτεχνίας, η οποία περιλάμβανε πρωτόκολλο για την επίλυση των διαφορών που αφορούν την προσβολή και το κύρος των κοινοτικών διπλωμάτων ευρεσιτεχνίας. Η σύμβαση, ωστόσο, δεν τέθηκε ποτέ σε ισχύ. Στο πλαίσιο του Ευρωπαϊκού Συμβουλίου του Άμστερνταμ, τον Ιούνιο του 1997 (πρόγραμμα δράσης για την ενιαία αγορά), η Επιτροπή εξέδωσε πράσινο βιβλίο για την προώθηση της καινοτομίας μέσω των διπλωμάτων ευρεσιτεχνίας. Οι διαβουλεύσεις για το πράσινο βιβλίο, περιλαμβανομένων των παρατηρήσεων που έγιναν κατά την ακρόαση που πραγματοποιήθηκε στις 25 και 26 Νοεμβρίου 1997, έδειξαν ότι υπάρχει σαφής υποστήριξη στην ιδέα της δημιουργίας ενός συστήματος κοινοτικού διπλώματος ευρεσιτεχνίας. Τέλος, το Ευρωπαϊκό Συμβούλιο της Λισσαβώνας, το Μάρτιο του 2000 εξέτασε το θέμα και ζήτησε να δημιουργηθεί ένα σύστημα κοινοτικού διπλώματος ευρεσιτεχνίας. Στην κοινή πολιτική προσέγγισή του της 3ης Μαρτίου 2003 το Συμβούλιο κατέληξε σε συμφωνία για διάφορα θέματα αποφασιστικής σημασίας σχετικά με το σύστημα του κοινοτικού διπλώματος ευρεσιτεχνίας, περιλαμβανομένων των δικαιοδοτικών πτυχών, και ζήτησε να δημιουργηθεί το δικαστήριο του κοινοτικού διπλώματος ευρεσιτεχνίας βάσει του άρθρου 225Α της συνθήκης ΕΚ.